寄張趙二相三首  其一
作者：胡寅
朝代：宋

paragraphs: 賢哲不同才，論心則皆仁。
去就不同趨，惟義乃可親。
仁非比周用，推己以逮人。
義非楚越疏，顧不私其身。
伊誰覺後世，凜凜周先民。
姬公徂東山，流言起齗齗。
召公發金匱，王逆繡裳新。
它日奭有疑，不悅公未逡。
子往暨汝濟，公語尤諄諄。
忠誠共白日，勢利一飛塵。
姬家八百祀，盛業兩公因。
其人不可見，此意常自真。
吁嗟刎頸士，一失爲參辰。
我思尚友徒，表此三千臣。